title: Komission täytäntöönpanoasetus (EU) 2021/1209, annettu 22 päivänä heinäkuuta 2021, lopullisen polkumyyntitullin käyttöönotosta Kiinan kansantasavallasta peräisin olevan trikloori-isosyanuurihapon tuonnissa annettuun täytäntöönpanoasetukseen (EU) 2017/2230 liittyvien uutta viejää koskevien tarkastelujen vireillepanosta kolmen kiinalaisen vientiä harjoittavan tuottajan osalta, kyseisten vientiä harjoittavien tuottajien tuotteiden tuonnissa kannettavan tullin kumoamisesta ja tällaisen tuonnin kirjaamisvelvoitteesta

text:
                  23.7.2021

                  FI

                  Euroopan unionin virallinen lehti

                  L 263/1

         KOMISSION TÄYTÄNTÖÖNPANOASETUS (EU) 2021/1209,
         annettu 22 päivänä heinäkuuta 2021,
         lopullisen polkumyyntitullin käyttöönotosta Kiinan kansantasavallasta peräisin olevan trikloori-isosyanuurihapon tuonnissa annettuun täytäntöönpanoasetukseen (EU) 2017/2230 liittyvien uutta viejää koskevien tarkastelujen vireillepanosta kolmen kiinalaisen vientiä harjoittavan tuottajan osalta, kyseisten vientiä harjoittavien tuottajien tuotteiden tuonnissa kannettavan tullin kumoamisesta ja tällaisen tuonnin kirjaamisvelvoitteesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1), jäljempänä ’perusasetus’, ja erityisesti sen 11 artiklan 4 kohdan ja 14 artiklan 5 kohdan,
         on ilmoittanut asiasta jäsenvaltioille,
         sekä katsoo seuraavaa:
         1.   PYYNTÖ

                     (1)

                     Komissio vastaanotti kolme perusasetuksen 11 artiklan 4 kohdan mukaista uutta viejää koskevaa tarkastelupyyntöä.

                     (2)

                     Pyynnöt esittivät Hebei Xingfei Chemical Co., Ltd 13 päivänä heinäkuuta 2020, Inner Mongolia Likang Bio-Tech Co., Ltd (Likang) 29 päivänä heinäkuuta 2019 ja ajantasaistettuna 12 päivänä helmikuuta 2021 sekä Shandong Lantian Disinfection Technology Co., Ltd 13 päivänä huhtikuuta 2021, jäljempänä ’pyynnön esittäjät’, jotka ovat Kiinan kansantasavallassa, jäljempänä ’Kiina’, toimivia trikloori-isosyanuurihapon vientiä harjoittavia tuottajia.

               2.   TARKASTELUN KOHTEENA OLEVA TUOTE

                     (3)

                     Tarkastelun kohteena oleva tuote on Kiinasta peräisin oleva, yhteisessä kansainvälisessä nimistössä (INN) myös ’symkloseeniksi’ nimitettävä trikloori-isosyanuurihappo ja sen johdannaisvalmisteet, jotka tällä hetkellä luokitellaan CN-koodeihin ex 2933 69 80 ja ex 3808 94 20 (Taric-koodit 2933698070 ja 3808942020).

               3.   VOIMASSA OLEVAT TOIMENPITEET

                     (4)

                     Voimassa oleva toimenpide on lopullinen polkumyyntitulli, joka otettiin käyttöön komission täytäntöönpanoasetuksella (EU) 2017/2230 (2); sen perusteella Kiinasta peräisin olevan, tarkastelun kohteena olevan tuotteen, mukaan luettuna pyynnön esittäjän tuottama tuote, tuonnissa kannetaan 42,6 prosentin suuruinen lopullinen polkumyyntitulli, lukuun ottamatta asetuksen 1 artiklan 2 kohdassa erikseen mainittuja useita yrityksiä, joihin sovelletaan yksilöllisiä tulleja.

               4.   TARKASTELUJEN PERUSTEET

                     (5)

                     Pyynnön esittäjät toimittivat riittävän näytön siitä, etteivät ne vieneet tarkastelun kohteena olevaa tuotetta unioniin polkumyyntitoimenpiteiden perusteena alun perin olleen tutkimusajanjakson aikana (1 päivän huhtikuuta 2003 ja 31 päivän maaliskuuta 2004 välisenä aikana).

                     (6)

                     Pyynnön esittäjät toimittivat riittävän näytön siitä, että ne eivät ole etuyhteydessä yhteenkään sellaiseen tarkastelun kohteena olevan tuotteen vientiä harjoittavaan tuottajaan, johon sovelletaan voimassa olevia polkumyyntitulleja.

                     (7)

                     Lisäksi pyynnön esittäjät toimittivat riittävän näytön siitä, että ne ovat aloittaneet tarkastelun kohteena olevan tuotteen viennin unioniin alkuperäisen tutkimusajanjakson päättymisen jälkeen.

               5.   MENETTELY

         5.1   Vireillepano

                     (8)

                     Komissio tutki käytettävissä olevan näytön ja totesi, että oli olemassa riittävä näyttö perusasetuksen 11 artiklan 4 kohdan mukaisen uutta viejää koskevan tarkastelun vireillepanoa varten yksilöllisen polkumyyntimarginaalin määrittämiseksi kullekin pyynnön esittäjistä. Jos polkumyyntiä todetaan tapahtuneen, komissio määrittää tullin, jota olisi sovellettava tuotaessa kunkin pyynnön esittäjän tuottamaa tarkastelun kohteena olevaa tuotetta unioniin.

                     (9)

                     Pyynnön esittäjiä koskeva normaaliarvo määritetään perusasetuksen 11 artiklan 3 kohdan ja 11 artiklan 4 kohdan mukaisesti perusasetuksen, sellaisena kuin se oli voimassa 19 päivänä joulukuuta 2017, 2 artiklan 7 kohdassa säädetyllä menetelmällä, koska viimeisin toimenpiteiden voimassaolon päättymistä koskeva tarkastelu pantiin vireille ennen 20 päivää joulukuuta 2017.

                     (10)

                     Niille unionin tuottajille, joita asian tiedettiin koskevan, ilmoitettiin tarkastelupyynnöstä 8 päivänä huhtikuuta 2021, ja niille annettiin tilaisuus esittää huomautuksia 23 päivään huhtikuuta 2021 saakka.

                     (11)

                     Lisäksi komissio haluaa kiinnittää osapuolten huomion siihen, että covid-19-epidemian vuoksi on julkaistu ilmoitus (3) covid-19-epidemian vaikutuksista polkumyynnin ja tukien vastaisiin tutkimuksiin ja että ilmoitusta sovelletaan mahdollisesti myös tähän menettelyyn.

               5.2   Voimassa olevien toimenpiteiden kumoaminen ja tuonnin kirjaaminen

                     (12)

                     Voimassa oleva polkumyyntitulli olisi kumottava perusasetuksen 11 artiklan 4 kohdan nojalla pyynnön esittäjien tuottaman, tarkastelun kohteena olevan tuotteen tuonnin osalta. Samalla tällaisen tuonnin kirjaaminen olisi tehtävä pakolliseksi perusasetuksen 14 artiklan 5 kohdan mukaisesti, jotta polkumyyntitullit voidaan kantaa taannehtivasti kyseisen tuonnin kirjaamispäivästä alkaen, jos tarkastelussa todetaan, että kukin pyynnön esittäjistä on harjoittanut polkumyyntiä. Lisäksi komissio toteaa, että tässä vaiheessa ei ole mahdollista antaa luotettavaa arviota mahdollisten tulevien tullien määrästä, sanotun kuitenkaan rajoittamatta perusasetuksen 9 artiklan 4 kohdan soveltamista.

               5.3   Tarkastelua koskeva tutkimusajanjakso

                     (13)

                     Koska liiketoimien lukumäärä asiakirja-aineistossa on pieni ja jotta voidaan tehdä edustavat havainnot, tutkimus koskee 1 päivän tammikuuta 2019 ja 30 päivän kesäkuuta 2021 välistä ajanjaksoa, jäljempänä ’tarkastelua koskeva tutkimusajanjakso’.

               5.4   Pyynnön esittäjiä koskeva tutkimus

                     (14)

                     Saadakseen tutkimuksensa kannalta välttämättöminä pitämänsä tiedot komissio on asettanut pyynnön esittäjien saataville kyselylomakkeen asianomaisten osapuolten tarkasteltavaksi tarkoitettuun asiakirja-aineistoon sekä kauppapolitiikan pääosaston verkkosivustolle osoitteeseen https://trade.ec.europa.eu/tdi/. Pyynnön esittäjien on palautettava täytetty kyselylomake tämän asetuksen 4 artiklan 2 kohdassa asetetussa määräajassa.

               5.5   Muut kirjalliset huomautukset

                     (15)

                     Kaikkia asianomaisia osapuolia pyydetään esittämään näkökantansa, toimittamaan tietoja ja esittämään asiaa tukevaa näyttöä tässä asetuksessa annettujen ohjeiden mukaisesti. Nämä tiedot ja asiaa tukeva näyttö on toimitettava komissiolle tämän asetuksen 4 artiklan 2 kohdassa asetettujen määräaikojen puitteissa, ellei toisin mainita.

               5.6   Mahdollisuus tulla tutkimusta suorittavien komission yksiköiden kuulemaksi

                     (16)

                     Asianomaiset osapuolet voivat pyytää tulla komission tutkimusta suorittavien yksiköiden kuulemiksi tämän asetuksen 4 artiklan 3 kohdassa asetettujen määräaikojen puitteissa. Kuulemista koskevat pyynnöt on esitettävä kirjallisesti, ja niissä on ilmoitettava perustelut pyynnölle. Tutkimuksen vireillepanovaiheeseen liittyviä kysymyksiä koskevat kuulemispyynnöt on esitettävä 15 päivän kuluessa tämän asetuksen voimaantulopäivästä. Myöhemmät kuulemispyynnöt on esitettävä määräajoissa, jotka komissio vahvistaa osapuolten kanssa käymässään yhteydenpidossa.

               5.7   Kirjallisia huomautuksia, täytettyjen kyselylomakkeiden palauttamista ja kirjeenvaihtoa koskevat ohjeet

                     (17)

                     Kaupan suojatoimiin liittyvien tutkimusten yhteydessä komissiolle toimitettuihin tietoihin ei sovelleta tekijänoikeuksia. Jos kyse on tiedoista, joihin kolmannella osapuolella on tekijänoikeuksia, osapuolten on ennen tietojen toimittamista komissiolle pyydettävä tekijänoikeuksien haltijalta nimenomainen lupa, jonka perusteella a) komissio voi käyttää tietoja tässä kaupan suojatoimiin liittyvässä menettelyssä ja b) tietoja voidaan toimittaa tämän tutkimuksen asianomaisille osapuolille sellaisessa muodossa, että nämä voivat käyttää puolustautumisoikeuttaan.

                     (18)

                     Kaikki asianomaisten osapuolten luottamuksellisina toimittamat kirjalliset huomautukset, mukaan luettuina tässä asetuksessa pyydetyt tiedot, täytetyt kyselylomakkeet ja kirjeenvaihto, on varustettava merkinnällä ”Sensitive” (4). Tämän tutkimuksen kuluessa tietoja toimittavia asianomaisia osapuolia kehotetaan perustelemaan luottamuksellista käsittelyä koskevat pyyntönsä.

                     (19)

                     Luottamuksellisia tietoja toimittavien osapuolten on toimitettava niistä perusasetuksen 19 artiklan 2 kohdan mukaisesti ei-luottamukselliset yhteenvedot, jotka varustetaan merkinnällä ”For inspection by interested parties” (asianomaisten tarkasteltaviksi). Näiden yhteenvetojen on oltava riittävän yksityiskohtaiset, jotta luottamuksellisina toimitettujen tietojen olennainen sisältö voidaan kohtuullisesti ymmärtää.

                     (20)

                     Jos luottamuksellisia tietoja toimittava osapuoli ei pysty osoittamaan hyvää syytä luottamuksellista käsittelyä koskevalle pyynnölleen tai ei liitä tietoihin ei-luottamuksellista yhteenvetoa, jonka muoto ja laatu vastaavat vaatimuksia, komissio voi jättää kyseiset tiedot huomiotta, paitsi jos asianmukaisten lähteiden perusteella voidaan vakuuttavasti osoittaa, että tiedot ovat oikeita.

                     (21)

                     Asianomaisten osapuolten on esitettävä kaikki huomautuksensa ja pyyntönsä TRON.tdi-alustan kautta (https://webgate.ec.europa.eu/tron/TDI) skannatut valtakirjat ja todistukset mukaan luettuina.

                     (22)

                     Päästäkseen käyttämään TRON.tdi-alustaa asianomaisilla osapuolilla on oltava EU Login -tili. TRON.tdi-alustaan rekisteröitymistä ja sen käyttöä koskevat ohjeet löytyvät osoitteesta https://webgate.ec.europa.eu/tron/resources/documents/gettingStarted.pdf.

                     (23)

                     Käyttämällä TRON.tdi-alustaa tai sähköpostia asianomaiset osapuolet ilmaisevat hyväksyvänsä sähköisiin lähetyksiin sovellettavat säännöt, jotka on julkaistu asiakirjassa ”EUROOPAN KOMISSION KANSSA KÄYTÄVÄ VIESTINTÄ KAUPAN SUOJATOIMIA KOSKEVISSA TAPAUKSISSA” kauppapolitiikan pääosaston verkkosivustolla osoitteessa http://trade.ec.europa.eu/doclib/docs/2011/june/tradoc_148003.pdf.

                     (24)

                     Asianomaisten osapuolten on ilmoitettava nimensä, osoitteensa, puhelinnumeronsa ja voimassa oleva sähköpostiosoitteensa sekä varmistettava, että ilmoitettu sähköpostiosoite on toimiva virallinen yrityksen sähköpostiosoite, jota seurataan päivittäin. Kun yhteystiedot on toimitettu, komissio on yhteydessä asianomaisiin osapuoliin ainoastaan TRON.tdi-alustan tai sähköpostin kautta, jolleivat ne nimenomaisesti pyydä saada kaikkia asiakirjoja komissiolta muulla tavoin tai jollei lähetettävän asiakirjan luonne edellytä sen lähettämistä kirjattuna kirjeenä. Lisäsäännöt ja -tiedot komission kanssa käytävästä kirjeenvaihdosta, mukaan lukien TRON.tdi-tietokannan tai sähköpostin kautta toimitettavia tietoja koskevat periaatteet, ovat saatavilla edellä mainituista asianomaisten osapuolten kanssa käytävää viestintää koskevista ohjeista.
                     Komission yhteystiedot:

                                 European Commission

                                 Directorate-General for Trade

                                 Directorate G

                                 Office: CHAR 04/039

                                 1049 Brussels

                                 BELGIUM

                           TRON.tdi: https://webgate.ec.europa.eu/tron/tdi
                     Sähköposti: TRADE-R746-TCCA@ec.europa.eu

               6.   YHTEISTYÖSTÄ KIELTÄYTYMINEN

                     (25)

                     Jos asianomainen osapuoli kieltäytyy antamasta tarvittavia tietoja tai ei toimita niitä määräajassa tai merkittävällä tavalla vaikeuttaa tutkimusta, päätelmät, jotka voivat olla myönteisiä tai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti.

                     (26)

                     Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja niiden sijasta voidaan käyttää käytettävissä olevia tietoja perusasetuksen 18 artiklan mukaisesti.

                     (27)

                     Jos asianomainen osapuoli ei toimi yhteistyössä tai toimii vain osittain yhteistyössä ja tästä johtuen päätelmät tehdään käytettävissä olevien tietojen perusteella perusasetuksen 18 artiklan mukaisesti, lopputulos voi olla kyseisen osapuolen kannalta epäedullisempi kuin siinä tapauksessa, että se olisi toiminut yhteistyössä.

               7.   KUULEMISMENETTELYSTÄ VASTAAVA NEUVONANTAJA

                     (28)

                     Asianomaiset osapuolet voivat ottaa yhteyttä kauppaan liittyvissä menettelyissä kuulemisesta vastaavaan neuvonantajaan. Neuvonantaja tarkastelee asiakirjoihin tutustumista koskevia pyyntöjä, asiakirjojen luottamuksellisuuteen liittyviä kiistoja, määräaikojen pidentämispyyntöjä ja mahdollisia muita pyyntöjä, jotka koskevat asianomaisten osapuolten ja kolmansien osapuolten puolustautumisoikeuksia menettelyn aikana.

                     (29)

                     Neuvonantaja voi järjestää asianomaisen osapuolen (asianomaisten osapuolten) ja komission yksiköiden välisen kuulemisen ja toimia sovittelijana sen varmistamiseksi, että asianomaisten osapuolten puolustautumisoikeus toteutuu täysimääräisesti. Neuvonantajan kanssa järjestettävää kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Neuvonantaja tutkii pyyntöjen perustelut. Tällaisia kuulemisia olisi järjestettävä vain, jos asioita ei ole ratkaistu ajallaan komission yksiköiden kanssa.

                     (30)

                     Kaikki pyynnöt on esitettävä hyvissä ajoin ja viipymättä, jottei vaaranneta menettelyjen hallittua etenemistä. Tätä varten asianomaisten osapuolten olisi pyydettävä kuulemisesta vastaavan neuvonantajan osallistumista mahdollisimman pian sen jälkeen, kun osallistumisen perusteena oleva tapahtuma on aiheutunut. Jos kuulemista koskevat pyynnöt esitetään menettelylle vahvistetun aikataulun ulkopuolella, kuulemismenettelystä vastaava neuvonantaja tutkii syyt myöhässä oleviin pyyntöihin, esiin tuotujen asioiden luonteen sekä niiden vaikutuksen puolustautumisoikeuksiin. Tässä yhteydessä hän ottaa asianmukaisesti huomioon tarpeen varmistaa hyvän hallinnon toteutuminen ja tutkimuksen saattaminen päätökseen oikea-aikaisesti.

                     (31)

                     Asianomaiset osapuolet voivat saada lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta kauppapolitiikan pääosaston sivustolla http://ec.europa.eu/trade/trade-policy-and-you/contacts/hearing-officer/.

               8.   TUTKIMUKSEN AIKATAULU

                     (32)

                     Tutkimus saatetaan päätökseen perusasetuksen 11 artiklan 5 kohdan mukaisesti yhdeksän kuukauden kuluessa tämän asetuksen voimaantulopäivästä.

               9.   HENKILÖTIETOJEN KÄSITTELY

                     (33)

                     Tässä tutkimuksessa kerättyjä henkilötietoja käsitellään Euroopan parlamentin ja neuvoston asetuksen (EU) 2018/1725 (5) mukaisesti.

                     (34)

                     Tietosuojailmoitus, jossa annetaan tietoa henkilötietojen käsittelystä komission toteuttamissa kaupan suojatoimenpiteissä, on saatavilla kauppapolitiikan pääosaston verkkosivustolla: http://ec.europa.eu/trade/policy/accessing-markets/trade-defence/,

               ON HYVÄKSYNYT TÄMÄN ASETUKSEN:

            1 artikla

               1.   Pannaan vireille täytäntöönpanoasetuksen (EU) 2017/2230 tarkastelu asetuksen (EU) 2016/1036 11 artiklan 4 kohdan nojalla sen määrittämiseksi, olisiko otettava käyttöön yksilöllinen polkumyyntitulli Kiinan kansantasavallasta peräisin olevan, yrityksen Inner Mongolia Likang Bio-Tech Co., Ltd (Likang) (Taric-lisäkoodi C630) unioniin vientiä varten tuottaman, yhteisessä kansainvälisessä nimistössä (INN) myös ’symkloseeniksi’ nimitettävän trikloori-isosyanuurihapon ja sen johdannaisvalmisteiden, jotka tällä hetkellä luokitellaan CN-koodeihin ex 2933 69 80 ja ex 3808 94 20 (Taric-koodit 2933698070 ja 3808942020), tuonnissa.

               2.   Edellä 1 kohdassa tarkoitettu tarkastelu pannaan myös vireille yrityksen Hebei Xingfei Chemical Co., Ltd (Taric-lisäkoodi C629) unioniin vientiä varten tuottaman tarkastelun kohteena olevan tuotteen tuonnissa.

               3.   Edellä 1 kohdassa tarkoitettu tarkastelu pannaan myös vireille yrityksen Shandong Lantian Disinfection Technology Co., Ltd (Taric-lisäkoodi C695) unioniin vientiä varten tuottaman tarkastelun kohteena olevan tuotteen tuonnissa.

            2 artikla
            Kumotaan täytäntöönpanoasetuksella (EU) 2017/2230 käyttöön otettu polkumyyntitulli tämän asetuksen 1 artiklassa yksilöidyn tuonnin osalta.

            3 artikla
            Kansallisten tulliviranomaisten on asetuksen (EU) 2016/1036 11 artiklan 4 kohdan ja 14 artiklan 5 kohdan nojalla toteutettava aiheelliset toimenpiteet tämän asetuksen 1 artiklassa yksilöidyn tuonnin kirjaamiseksi.
            Tuonnin kirjaamisvelvoite päättyy yhdeksän kuukauden kuluttua tämän asetuksen voimaantulopäivästä.

            4 artikla

               1.   Asianomaisten osapuolten on ilmoittauduttava ottamalla yhteyttä komissioon 15 päivän kuluessa tämän asetuksen voimaantulopäivästä.

               2.   Jotta asianomaisten osapuolten huomautukset voitaisiin ottaa tutkimuksessa huomioon, niiden on esitettävä näkökantansa kirjallisesti ja toimitettava täytetyt kyselylomakkeet tai muut tiedot 37 päivän kuluessa tämän asetuksen julkaisemisesta Euroopan unionin virallisessa lehdessä, ellei toisin ilmoiteta.

               3.   Asianomaiset osapuolet voivat samassa 37 päivän määräajassa myös pyytää saada tulla komission kuulemiksi. Tutkimuksen vireillepanovaiheeseen liittyviä kysymyksiä koskevat kuulemispyynnöt on esitettävä 15 päivän kuluessa tämän asetuksen voimaantulopäivästä. Kuulemista koskevat pyynnöt on esitettävä kirjallisesti, ja niissä on ilmoitettava perustelut pyynnölle.

            5 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 22 päivänä heinäkuuta 2021.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 176, 30.6.2016, s. 21.

            (2)  Komission täytäntöönpanoasetus (EU) 2017/2230, annettu 4 päivänä joulukuuta 2017, lopullisen polkumyyntitullin käyttöönotosta Kiinan kansantasavallasta peräisin olevan trikloori-isosyanuurihapon tuonnissa Euroopan parlamentin ja neuvoston asetuksen (EU) 2016/1036 11 artiklan 2 kohdan mukaisen toimenpiteiden voimassaolon päättymistä koskevan tarkastelun seurauksena (EUVL L 319, 5.12.2017, s. 10).

            (3)  https://eur-lex.europa.eu/legal-content/FI/TXT/?uri=CELEX%3A52020XC0316%2802%29

            (4)  ”Sensitive”-merkinnällä varustettu asiakirja on perusasetuksen 19 artiklassa ja vuoden 1994 GATT-sopimuksen VI artiklan soveltamisesta tehdyn WTO-sopimuksen (polkumyynnin vastainen sopimus) 6 artiklassa tarkoitettu luottamuksellisena pidettävä asiakirja. Se on myös suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti.

            (5)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).


title: Neuvoston täytäntöönpanoasetus (EU) 2021/1276, annettu 30 päivänä heinäkuuta 2021, Nicaraguan tilanteen johdosta määrättävistä rajoittavista toimenpiteistä annetun asetuksen (EU) 2019/1716 täytäntöönpanosta

text:
                  2.8.2021

                  FI

                  Euroopan unionin virallinen lehti

                  LI 277/12

         NEUVOSTON TÄYTÄNTÖÖNPANOASETUS (EU) 2021/1276,
         annettu 30 päivänä heinäkuuta 2021,
         Nicaraguan tilanteen johdosta määrättävistä rajoittavista toimenpiteistä annetun asetuksen (EU) 2019/1716 täytäntöönpanosta
         EUROOPAN UNIONIN NEUVOSTO, joka
         joka ottaa huomioon Euroopan unionin toiminnasta tehdyn sopimuksen,
         ottaa huomioon Nicaraguan tilanteen johdosta määrättävistä rajoittavista toimenpiteistä 14 päivänä lokakuuta 2019 annetun neuvoston asetuksen (EU) 2019/1716 (1) ja erityisesti sen 13 artiklan 1 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 14 päivänä lokakuuta 2019 asetuksen (EU) 2019/1716 Nicaraguan tilanteen johdosta määrättävistä rajoittavista toimenpiteistä.

                     (2)

                     Unionin ulkoasioiden ja turvallisuuspolitiikan korkea edustaja, jäljempänä 'korkea edustaja', antoi 21 päivänä kesäkuuta 2021 unionin puolesta julkilausuman, jossa hän tuomitsi Nicaraguan viranomaisten toimet oppositiopuolueita, tiedotusvälineitä, toimittajia ja muita media-alan työntekijöitä, ihmisoikeuksien puolustajia ja kansalaisyhteiskuntaa vastaan, mukaan lukien mahdollisten presidenttiehdokkaiden ja oppositiojohtajien järjestelmälliset pidätykset ja vangitsemiset. Korkea edustaja totesi, että unioni on valmis käyttämään kaikkia välineitä Nicaraguan tilanteen suhteen, myös määräämällä uusia rajoittavia toimenpiteitä.

                     (3)

                     Koska Nicaraguan tilanne jatkuu vakavana, kahdeksan henkilöä olisi sisällytettävä asetuksen (EU) 2019/1716 liitteessä I olevaan luetteloon luonnollisista henkilöistä, oikeushenkilöistä, yhteisöistä ja elimistä, joihin kohdistetaan rajoittavia toimenpiteitä.

                     (4)

                     Asetuksen (EU) 2019/1716 liite I olisi näin ollen muutettava tämän mukaisesti,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EU) 2019/1716 liite I tämän asetuksen liitteen mukaisesti.

            2 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 30 päivänä heinäkuuta 2021.

                  Neuvoston puolesta

                  Puheenjohtaja

               G. DOVŽAN

            (1)  EUVL L 262, 15.10.2019, s. 1.

            LIITE
            Lisätään seuraavat henkilöt asetuksen (EU) 2019/1716 liitteessä olevaan luonnollisia henkilöitä, oikeushenkilöitä, yhteisöjä ja elimiä koskevaan luetteloon:

                           Nimi

                           Tunnistustiedot

                           Perusteet

                           Luetteloon merkitsemisen päivämäärä

                           "7.

                           Rosario María MURILLO ZAMBRANA
                           Alias: Rosario María MURILLO DE ORTEGA

                           Asema(t): Nicaraguan tasavallan varapresidentti (vuodesta 2017 alkaen), presidentti Daniel Ortegan vaimo
                           Syntymäaika: 22.6.1951
                           Syntymäpaikka: Managua, Nicaragua
                           Sukupuoli: nainen
                           Kansalaisuus: nicaragualainen
                           Passin numero: A00000106 (Nicaragua)

                           Nicaraguan varapresidentti, Nicaraguan ensimmäinen nainen ja Sandinista Youth -liikkeen johtaja. Presidentti Daniel Ortegan mukaan hän ja Rosario María Murillo Zambrana jakavat vallan puoliksi. Hänellä oli ratkaiseva rooli Nicaraguan kansallisen poliisin vuonna 2018 johtamien opposition mielenosoitusten tukahduttamistoimien rohkaisemisessa ja oikeuttamisessa. Kesäkuussa 2021 hän uhkasi julkisesti Nicaraguan oppositiota ja arvosteli riippumattomia toimittajia.
                           Näin ollen hän on vastuussa vakavista ihmisoikeusloukkauksista, kansalaisyhteiskunnan ja demokraattisen opposition tukahduttamisesta sekä demokratian heikentämisestä Nicaraguassa.

                           2.8.2021

                           8.

                           Gustavo Eduardo PORRAS CORTÉS

                           Asema(t): Nicaraguan tasavallan kansalliskokouksen puheenjohtaja (tammikuusta 2017 alkaen)
                           Syntymäaika: 11.10.1954
                           Syntymäpaikka: Managua, Nicaragua
                           Sukupuoli: mies
                           Kansalaisuus: nicaragualainen

                           Nicaraguan kansalliskokouksen puheenjohtaja tammikuusta 2017 ja Sandinista National Liberation Front -puolueen (FSLN) kansallisen johdon jäsen vuodesta 1996 lähtien. Asemassaan Nicaraguan kansalliskokouksen puheenjohtajana hän on vastuussa useiden sortavien säädösten, kuten armahduslain ja Nicaraguan vapautta ja demokraattista prosessia heikentävien lakien hyväksymisen edistämisestä. Armahduslaki estää kaiken tutkinnan, joka kohdistuisi vuoden 2018 laajamittaisten ihmisoikeusloukkausten tekijöihin.
                           Näin ollen hän on vastuussa kansalaisyhteiskunnan ja demokraattisen opposition tukahduttamisesta sekä demokratian ja oikeusvaltioperiaatteen vakavasta heikentämisestä Nicaraguassa.

                           2.8.2021

                           9.

                           Juan Antonio VALLE VALLE

                           Asema(t): Kansallisen poliisin johtaja
                           Sotilasarvo: kenraali / poliisijohtaja
                           Syntymäaika: 4.5.1963
                           Syntymäpaikka: Matagalpa, Nicaragua
                           Sukupuoli: mies
                           Kansalaisuus: nicaragualainen

                           Johtavassa asemassaan Nicaraguan kansallisen poliisin (NNP) (poliisijohtajana) toiseksi korkein arvo ja johtavassa asemassaan Managuan poliisissa Juan Antonio Valle Valle on vastuussa satojen siviilien kuolemaan johtaneesta toistuvasta poliisiväkivallasta ja liiallisesta voimankäytöstä, mielivaltaisista pidätyksistä ja vangitsemisista, sananvapauden loukkauksista ja hallituksen vastaisten mielenosoitusten estämisestä.
                           Näin ollen hän on vastuussa vakavista ihmisoikeusloukkauksista sekä kansalaisyhteiskunnan ja demokraattisen opposition tukahduttamisesta Nicaraguassa.

                           2.8.2021

                           10.

                           Ana Julia GUIDO OCHOA
                           Alias: Ana Julia GUIDO DE ROMERO

                           Asema(t): Nicaraguan tasavallan ylin syyttäjä
                           Syntymäaika: 16.2.1959
                           Syntymäpaikka: Matagalpa, Nicaragua
                           Sukupuoli: nainen
                           Kansalaisuus: nicaragualainen

                           Asemassaan syyttäjänviraston korkeimpana virkamiehenä eli ylimpänä syyttäjänä Ortegan hallinnolle uskollinen Ana Julia Guido Ochoa on vastuussa poliittisesti motivoitujen syytteiden nostamisesta useita mielenosoittajia ja poliittisen opposition jäseniä vastaan. Hän perusti erikoisyksikön, joka laati tekaistuja syytöksiä ja nosti syytteitä mielenosoittajia vastaan. Hän on lisäksi vastuussa yleisvaalien merkittävimmän oppositioehdokkaan erottamisesta julkisesta virasta.
                           Näin ollen hän on vastuussa vakavista ihmisoikeusloukkauksista, kansalaisyhteiskunnan ja demokraattisen opposition tukahduttamisesta sekä demokratian ja oikeusvaltioperiaatteen heikentämisestä Nicaraguassa.

                           2.8.2021

                           11.

                           Fidel de Jesús DOMÍNGUEZ ÁLVAREZ

                           Asema(t): Leonin poliisipäällikkö, kansallisen poliisin poliisiylijohtaja
                           Syntymäaika: 21.3.1960
                           Sukupuoli: mies
                           Kansalaisuus: nicaragualainen

                           Asemassaan Leonin poliisipäällikkönä 23. elokuuta 2018 lähtien Fidel de Jesús Domínguez Álvarez on syyllistynyt lukuisiin vakaviin ihmisoikeusloukkauksiin, erityisesti mielivaltaisiin pidätyksiin ja vangitsemisiin, kuten poliittisten vastustajien perheenjäsenten sieppauksiin, liialliseen voimankäyttöön sekä sananvapauden ja tiedotusvälineiden vapauden loukkauksiin.
                           Näin ollen hän on vastuussa vakavista ihmisoikeusloukkauksista sekä kansalaisyhteiskunnan ja demokraattisen opposition tukahduttamisesta.

                           2.8.2021

                           12.

                           Alba Luz RAMOS VANEGAS

                           Asema(t): Nicaraguan tasavallan korkeimman oikeuden presidentti
                           Syntymäaika: 3.6.1949
                           Sukupuoli: nainen
                           Kansalaisuus: nicaragualainen
                           Passin numero: A0009864 (Nicaragua)

                           Asemassaan Nicaraguan korkeimman oikeuden presidenttinä hän on vastuussa oikeuslaitoksen välineellistämisestä Ortegan hallinnon etujen hyväksi kriminalisoimalla opposition toimintaa valikoivasti ja jatkamalla oikeudenmukaista menettelyä koskevan oikeuden loukkauksia, mielivaltaisia pidätyksiä sekä poliittisten puolueiden ja oppositioehdokkaiden hylkäämistä.
                           Näin ollen hän on vastuussa vakavista ihmisoikeusloukkauksista, kansalaisyhteiskunnan ja demokraattisen opposition tukahduttamisesta sekä oikeusvaltioperiaatteen vakavasta heikentämisestä Nicaraguassa.

                           2.8.2021

                           13.

                           Juan Carlos ORTEGA MURILLO

                           Asema(t): Canal 8 -kanavan ja Difuso Comunicaciones -yrityksen johtaja. 4th of May Sandinista Movement -liikkeen johtaja, Nicaraguan tasavallan presidentin ja varapresidentin poika
                           Syntymäaika: 17.10.1982
                           Kansalaisuus: nicaragualainen

                           Presidentti Daniel Ortegan ja ensimmäisen naisen ja varapresidentin Rosario Murillon poika. Canal 8 -kanavan eli yhden tärkeimmän propagandaa levittävän televisioaseman johtaja ja 4th of May Sandinista Movement -liikkeen johtaja. Asemassaan hän on osallistunut sananvapauden ja tiedotusvälineiden vapauden rajoittamiseen. Hän on julkisesti uhannut nicaragualaisia liikemiehiä, jotka vastustavat Ortegan hallintoa. Näin ollen hän on vastuussa demokratian heikentämisestä ja kansalaisyhteiskunnan tukahduttamisesta Nicaraguassa. Koska hän on varapresidentti Rosario Murillon poika, hän on lähellä henkilöitä, jotka ovat vastuussa vakavista ihmisoikeusloukkauksista ja kansalaisyhteiskunnan tukahduttamisesta Nicaraguassa.

                           2.8.2021

                           14.

                           Bayardo ARCE CASTAÑO

                           Asema(t): Nicaraguan tasavallan presidentin talousasioiden neuvonantaja
                           Syntymäaika: 21. 3.1950
                           Sukupuoli: mies
                           Kansalaisuus: nicaragualainen

                           Asemassaan presidentti Daniel Ortegan talousasioiden neuvonantajana Bayardo Arce Castano vaikuttaa merkittävästi Ortegan hallinnon politiikkaan. Näin ollen hän on lähellä henkilöitä, jotka ovat vastuussa vakavista ihmisoikeusloukkauksista Nicaraguassa.
                           Hän kannatti sellaisen lainsäädännön kehittämistä, joka estää opposition ehdokkaita osallistumasta vaaleihin. Näin ollen hän on vastuussa kansalaisyhteiskunnan ja demokraattisen opposition tukahduttamisesta Nicaraguassa.

                           2.8.2021"


title: Komission täytäntöönpanoasetus (EU) 2021/1258, annettu 26 päivänä heinäkuuta 2021, nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Őrségi tökmagolaj” (SMM))

text:
                  2.8.2021

                  FI

                  Euroopan unionin virallinen lehti

                  L 277/25

         KOMISSION TÄYTÄNTÖÖNPANOASETUS (EU) 2021/1258,
         annettu 26 päivänä heinäkuuta 2021,
         nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Őrségi tökmagolaj” (SMM))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
         sekä katsoo seuraavaa:

                     (1)

                     Unkarin hakemus nimityksen ”Őrségi tökmagolaj” rekisteröimiseksi julkaistiin asetuksen (EU) N:o 1151/2012 50 artiklan 2 kohdan a alakohdan mukaisesti Euroopan unionin virallisessa lehdessä (2).

                     (2)

                     Koska komissiolle ei ole toimitettu vastaväitteitä asetuksen (EU) N:o 1151/2012 51 artiklan mukaisesti, nimitys ”Őrségi tökmagolaj” olisi rekisteröitävä,

               ON HYVÄKSYNYT TÄMÄN ASETUKSEN:

            1 artikla
            Rekisteröidään nimitys ”Őrségi tökmagolaj” (SMM).
            Ensimmäisessä kohdassa tarkoitettu nimitys liittyy komission täytäntöönpanoasetuksen (EU) N:o 668/2014 (3) liitteessä XI mainitun luokan 1.5 ”Rasvat (voi, margariini, öljyt jne.)” tuotteeseen.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 26 päivänä heinäkuuta 2021.

                  Komission puolesta,

                  puheenjohtajan nimissä

               Janusz WOJCIECHOWSKI

                  Komission jäsen

            (1)  EUVL L 343, 14.12.2012, s. 1.

            (2)  EUVL C 103, 25.3.2021, s. 18.

            (3)  Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).


title: Komission täytäntöönpanoasetus (EU) 2021/1259, annettu 26 päivänä heinäkuuta 2021, nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Tuzséri alma” (SAN))

text:
                  2.8.2021

                  FI

                  Euroopan unionin virallinen lehti

                  L 277/26

         KOMISSION TÄYTÄNTÖÖNPANOASETUS (EU) 2021/1259,
         annettu 26 päivänä heinäkuuta 2021,
         nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Tuzséri alma” (SAN))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
         sekä katsoo seuraavaa:

                     (1)

                     Unkarin hakemus nimityksen ”Tuzséri alma” rekisteröimiseksi julkaistiin Euroopan unionin virallisessa lehdessä (2) asetuksen (EU) N:o 1151/2012 50 artiklan 2 kohdan a alakohdan mukaisesti.

                     (2)

                     Koska komissiolle ei ole toimitettu vastaväitteitä asetuksen (EU) N:o 1151/2012 51 artiklan mukaisesti, nimitys ”Tuzséri alma” olisi rekisteröitävä,

               ON HYVÄKSYNYT TÄMÄN ASETUKSEN:

            1 artikla
            Nimitys ”Tuzséri alma” (SAN) rekisteröidään.
            Ensimmäisessä kohdassa tarkoitettu nimitys liittyy komission täytäntöönpanoasetuksen (EU) N:o 668/2014 (3) liitteessä XI mainitun luokan 1.6 ”Hedelmät, vihannekset ja viljat sellaisenaan tai jalostettuina” tuotteeseen.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 26 päivänä heinäkuuta 2021.

                  Komission puolesta,

                  puheenjohtajan nimissä

               Janusz WOJCIECHOWSKI

                  Komission jäsen

            (1)  EUVL L 343, 14.12.2012, s. 1.

            (2)  EUVL C 102, 24.3.2021, s. 21.

            (3)  Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).


title: Komission täytäntöönpanoasetus (EU) 2021/1260, annettu 26 päivänä heinäkuuta 2021, erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän suuren muutoksen hyväksymisestä (”Pera Mantovana” (SMM))

text:
                  2.8.2021

                  FI

                  Euroopan unionin virallinen lehti

                  L 277/27

         KOMISSION TÄYTÄNTÖÖNPANOASETUS (EU) 2021/1260,
         annettu 26 päivänä heinäkuuta 2021,
         erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän suuren muutoksen hyväksymisestä (”Pera Mantovana” (SMM))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
         sekä katsoo seuraavaa:

                     (1)

                     Komissio on asetuksen (EU) N:o 1151/2012 53 artiklan 1 kohdan ensimmäisen alakohdan mukaisesti tutkinut Italian esittämän pyynnön, joka koski komission asetuksen (EY) N:o 134/98 (2) nojalla rekisteröidyn suojatun maantieteellisen merkinnän ”Pera Mantovana” eritelmän muutoksen hyväksymistä.

                     (2)

                     Koska kyseessä ei ole asetuksen (EU) N:o 1151/2012 53 artiklan 2 kohdan mukainen vähäinen muutos, komissio julkaisi muutospyynnön kyseisen asetuksen 50 artiklan 2 kohdan a alakohdan mukaisesti Euroopan unionin virallisessa lehdessä (3).

                     (3)

                     Komissiolle ei ole toimitettu asetuksen (EU) N:o 1151/2012 51 artiklan mukaisia vastaväitteitä, minkä vuoksi eritelmän muutos olisi hyväksyttävä,

               ON HYVÄKSYNYT TÄMÄN ASETUKSEN:

            1 artikla
            Hyväksytään nimitystä ”Pera Mantovana” (SMM) koskevan eritelmän muutos, joka on julkaistu Euroopan unionin virallisessa lehdessä.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 26 päivänä heinäkuuta 2021.

                  Komission puolesta,

                  puheenjohtajan nimissä

               Janusz WOJCIECHOWSKI

                  Komission jäsen

            (1)  EUVL L 343, 14.12.2012, s. 1.

            (2)  Komission asetus (EY) N:o 134/98, annettu 20 päivänä tammikuuta 1998, asetuksen (EY) N:o 1107/96 17 artiklassa säädetyn menettelyn mukaisesta maantieteellisten nimien ja alkuperänimitysten rekisteröinnistä annetun asetuksen (ETY) N:o 2081/92 liitteen täydentämisestä (EYVL L 15, 21.1.1998, s. 6).

            (3)  EUVL C 93, 19.3.2021, s. 39.


title: Komission täytäntöönpanoasetus (EU) 2021/1261, annettu 26 päivänä heinäkuuta 2021, nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Olio di Roma” (SMM))

text:
                  2.8.2021

                  FI

                  Euroopan unionin virallinen lehti

                  L 277/28

         KOMISSION TÄYTÄNTÖÖNPANOASETUS (EU) 2021/1261,
         annettu 26 päivänä heinäkuuta 2021,
         nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Olio di Roma” (SMM))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
         sekä katsoo seuraavaa:

                     (1)

                     Italian hakemus nimityksen ”Olio di Roma” rekisteröimiseksi julkaistiin Euroopan unionin virallisessa lehdessä (2) asetuksen (EU) N:o 1151/2012 50 artiklan 2 kohdan a alakohdan mukaisesti.

                     (2)

                     Koska komissiolle ei ole toimitettu vastaväitteitä asetuksen (EU) N:o 1151/2012 51 artiklan mukaisesti, nimitys ”Olio di Roma” olisi rekisteröitävä,

               ON HYVÄKSYNYT TÄMÄN ASETUKSEN:

            1 artikla
            Rekisteröidään nimitys ”Olio di Roma” (SMM).
            Ensimmäisessä kohdassa tarkoitettu nimitys liittyy komission täytäntöönpanoasetuksen (EU) N:o 668/2014 (3) liitteessä XI mainitun luokan 1.5 ”Rasvat (voi, margariini, öljyt jne.)” tuotteeseen.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 26 päivänä heinäkuuta 2021.

                  Komission puolesta,

                  puheenjohtajan nimissä

               Janusz WOJCIECHOWSKI

                  Komission jäsen

            (1)  EUVL L 343, 14.12.2012, s. 1.

            (2)  EUVL C 112, 30.3.2021, s. 12.

            (3)  Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).


title: Komission täytäntöönpanoasetus (EU) 2021/1262, annettu 26 päivänä heinäkuuta 2021, erään suojatun alkuperänimityksen tai suojatun maantieteellisen merkinnän eritelmän muutosten hyväksymisestä (”Iaşi” (SAN))

text:
                  2.8.2021

                  FI

                  Euroopan unionin virallinen lehti

                  L 277/29

         KOMISSION TÄYTÄNTÖÖNPANOASETUS (EU) 2021/1262,
         annettu 26 päivänä heinäkuuta 2021,
         erään suojatun alkuperänimityksen tai suojatun maantieteellisen merkinnän eritelmän muutosten hyväksymisestä (”Iaşi” (SAN))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 99 artiklan,
         sekä katsoo seuraavaa:

                     (1)

                     Komissio on tutkinut suojatun alkuperänimityksen ”Iaşi” eritelmän muutosten hyväksymistä koskevan pyynnön, jonka Romania on toimittanut asetuksen (EU) N:o 1308/2013 105 artiklan mukaisesti.

                     (2)

                     Komissio on julkaissut eritelmän muutosten hyväksymistä koskevan pyynnön asetuksen (EU) N:o 1308/2013 (2) 97 artiklan 3 kohdan mukaisesti Euroopan unionin virallisessa lehdessä.

                     (3)

                     Komissiolle ei ole toimitettu vastaväitteitä asetuksen (EU) N:o 1308/2013 98 artiklan mukaisesti.

                     (4)

                     Eritelmän muutokset olisi hyväksyttävä asetuksen (EU) N:o 1308/2013 99 artiklan mukaisesti.

                     (5)

                     Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Hyväksytään nimitystä ”Iaşi” (SAN) koskevan eritelmän muutokset, jotka on julkaistu Euroopan unionin virallisessa lehdessä.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 26 päivänä heinäkuuta 2021.

                  Komission puolesta,

                  puheenjohtajan nimissä

               Janusz WOJCIECHOWSKI

                  Komission jäsen

            (1)  EUVL L 347, 20.12.2013, s. 671.

            (2)  EUVL C 93, 19.3.2021, s. 68.


title: Komission täytäntöönpanoasetus (EU) 2021/1263, annettu 26 päivänä heinäkuuta 2021, suojan myöntämisestä Euroopan parlamentin ja neuvoston asetuksen (EU) N:o 1308/2013 99 artiklan mukaisesti nimitykselle (”Muškat momjanski / Moscato di Momiano” (SAN))

text:
                  2.8.2021

                  FI

                  Euroopan unionin virallinen lehti

                  L 277/30

         KOMISSION TÄYTÄNTÖÖNPANOASETUS (EU) 2021/1263,
         annettu 26 päivänä heinäkuuta 2021,
         suojan myöntämisestä Euroopan parlamentin ja neuvoston asetuksen (EU) N:o 1308/2013 99 artiklan mukaisesti nimitykselle (”Muškat momjanski / Moscato di Momiano” (SAN))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 99 artiklan,
         sekä katsoo seuraavaa:

                     (1)

                     Komissio on asetuksen (EU) N:o 1308/2013 97 artiklan 2 ja 3 kohdan mukaisesti tarkastellut Kroatian toimittamaa hakemusta nimityksen ”Muškat momjanski / Moscato di Momiano” rekisteröimiseksi ja julkaissut hakemuksen Euroopan unionin virallisessa lehdessä (2).

                     (2)

                     Komissiolle ei ole toimitettu vastaväitteitä asetuksen (EU) N:o 1308/2013 98 artiklan mukaisesti.

                     (3)

                     Nimitys ”Muškat momjanski / Moscato di Momiano” olisi asetuksen (EU) N:o 1308/2013 99 artiklan mukaisesti suojattava ja merkittävä kyseisen asetuksen 104 artiklassa tarkoitettuun rekisteriin.

                     (4)

                     Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Suojataan nimitys ”Muškat momjanski / Moscato di Momiano” (SAN).

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 26 päivänä heinäkuuta 2021.

                  Komission puolesta,

                  puheenjohtajan nimissä

               Janusz WOJCIECHOWSKI

                  Komission jäsen

            (1)  EUVL L 347, 20.12.2013, s. 671.

            (2)  EUVL C 36, 2.2.2021, s. 22.


title: Komission täytäntöönpanoasetus (EU) 2021/1265, annettu 26 päivänä heinäkuuta 2021, tislattua alkoholijuomaa koskevan maantieteellisen merkinnän rekisteröimisestä Euroopan parlamentin ja neuvoston asetuksen (EU) 2019/787 30 artiklan 2 kohdan nojalla (”Bayerischer Bärwurz”)

text:
                  2.8.2021

                  FI

                  Euroopan unionin virallinen lehti

                  L 277/32

         KOMISSION TÄYTÄNTÖÖNPANOASETUS (EU) 2021/1265,
         annettu 26 päivänä heinäkuuta 2021,
         tislattua alkoholijuomaa koskevan maantieteellisen merkinnän rekisteröimisestä Euroopan parlamentin ja neuvoston asetuksen (EU) 2019/787 30 artiklan 2 kohdan nojalla (”Bayerischer Bärwurz”)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tislattujen alkoholijuomien määritelmistä, kuvauksesta, esittelystä ja merkinnöistä, tislattujen alkoholijuomien nimien käytöstä muiden elintarvikkeiden esittelyssä ja merkinnöissä, tislattujen alkoholijuomien maantieteellisten merkintöjen suojaamisesta, maatalousperäisen etyylialkoholin ja maatalousperäisten tisleiden käytöstä alkoholijuomissa ja asetuksen (EY) N:o 110/2008 kumoamisesta 17 päivänä huhtikuuta 2019 annetun Euroopan parlamentin ja neuvoston asetuksen (EU) 2019/787 (1) ja erityisesti sen 30 artiklan 2 kohdan,
         sekä katsoo seuraavaa:

                     (1)

                     Komissio on Euroopan parlamentin ja neuvoston asetuksen (EY) N:o 110/2008 (2) 17 artiklan 5 kohdan mukaisesti tarkastellut Saksan 7 päivänä kesäkuuta 2019 esittämää hakemusta, joka koskee maantieteellisen merkinnän ”Bayerischer Bärwurz” rekisteröimistä.

                     (2)

                     Asetus (EU) 2019/787, joka korvaa asetuksen (EY) N:o 110/2008, tuli voimaan 25 päivänä toukokuuta 2019. Mainitun asetuksen 49 artiklan 1 kohdan mukaisesti maantieteellisiä merkintöjä koskeva asetuksen (EY) N:o 110/2008 III luku kumotaan 8 päivästä kesäkuuta 2019.

                     (3)

                     Todettuaan hakemuksen asetuksen (EY) N:o 110/2008 mukaiseksi komissio julkaisi mainitun asetuksen 17 artiklan 6 kohdan mukaisesti teknisen asiakirjan tärkeimmät tiedot Euroopan unionin virallisessa lehdessä (3) asetuksen (EU) 2019/787 50 artiklan 4 kohdan ensimmäisen alakohdan nojalla.

                     (4)

                     Komissiolle ei ole toimitettu vastaväiteilmoituksia asetuksen (EU) 2019/787 27 artiklan 1 kohdan mukaisesti.

                     (5)

                     Sen vuoksi on aiheellista rekisteröidä merkintä ”Bayerischer Bärwurz” maantieteellisenä merkintänä,

               ON HYVÄKSYNYT TÄMÄN ASETUKSEN:

            1 artikla
            Rekisteröidään maantieteellinen merkintä ”Bayerischer Bärwurz”. Asetuksen (EU) 2019/787 30 artiklan 4 kohdan mukaisesti tällä asetuksella myönnetään nimitykselle ”Bayerischer Bärwurz” asetuksen (EU) 2019/787 21 artiklassa tarkoitettu suoja.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 26 päivänä heinäkuuta 2021.

                  Komission puolesta,

                  puheenjohtajan nimissä

               Janusz WOJCIECHOWSKI

                  Komission jäsen

            (1)  EUVL L 130, 17.5.2019, s. 1.

            (2)  Euroopan parlamentin ja neuvoston asetus (EY) N:o 110/2008, annettu 15 päivänä tammikuuta 2008, tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta (EUVL L 39, 13.2.2008, s. 16).

            (3)  EUVL C 129, 13.4.2021, s. 26.